als_Latn dik_Latn sag_Latn
Ngjitje prej 25 vendesh në renditjen e muajit shator. Tetë vende larg rekordit të vendit të 37-të
Olsi Avdiaj
Shqipëria e Xhani De Biazit nis sërish ngjitjen. Nga vendi i 70 në vendin e 45-të. Një super ngjitje e ekipit tonë që pas një gjashtë mujori rreth vendit të 70 e sheh veten mes 45 skuadrave më të mira në Botë. Kombëtarja shqiptare ka siguruar një ngritje prej 25 pozitash në ranglistën mujore të FIFA-së, pas fitores së rëndësishme në Portugali.
Fitorja historike e Shqipërisë ndaj Portugalisë, ka bërë që kuqezinjtë të fitojnë plotë 25 pozicione në renditjen e re të FIFA-së dhe kështu ata renditën në vendin e 45 duke lënë pas kombëtare si Bullgaria, Peruja, por edhe rivalin në grup Armeninë. Për Shqipërinë kjo është ngjitja më e madhe ndonjëherë në historinë e vet. Edhe në korrik 2013 kur shkuam të 37-ët nuk ishim ngjitur kaq shumë. Një muaj më parë Kombëtarja e drejtuar nga Xhani de Biazi renditej në vendin e 70 por mjaftoi fitorja ndaj luzitanëve që të ngriheshim me plot 25 vende në renditjen e FIFA-s. Në nivelin kontinental atë të UEFA-së, kuqezinjtë renditen në vendin e 27-të nga 53 kombëtare evropiane.
Gushti – Në klasifikimin e azhornuar kombëtarja kuqezi renditej në vendin e 70-të, 3 vende më poshtë nga një muaj më parë(korrik), edhe pse përgjatë këtij harku kohor ekipi i De Biazit nuk ka zhvilluar asnjë ndeshje zyrtare apo miqësore. Impenjimi i radhës për ekipin përfaqësues ishte ai ndaj Portugalisë në transfertën që çeli siparin e fushatës së kuqezinjve në eliminatoret e kampionatit Europian që do të zhvillohet në Francë në vitin 2016.
Kualifikimi për të parën herë në finalet e kompeticionit kontinental është objektivi i vendosur për skuadrën Shqiptare, që këtë herë ka më shumë shanse për të siguruar prezencën e saj të parë në një turne madhor futbollistik, edhe falë formatit të ri të Europianit, ku në fazën finale për të parën herë do të marrin pjesë 24 përfaqësuese të kontinentit të vjetër.
2013-ta – është viti i uljeve dhe ngjitjeve të Shqipërisë në renditjen e FIFA-s. E nisi e 63-ta në Botë dhe do ta mbyllë e 57-ta, sigurisht me një intermexo si të 37-ët e Europës. Renditja e fundit për 2013-ën e FIFA-s ka zbuluar pozicionet përfundimtare të ekipeve kombëtare të futbollit. Me përllogaritjet e fundit, kuqezinjtë e De Biazit nuk ndryshojnë gjë në renditjen e specializuar të institucionit më të lartë të futbollit në Botë. Duhet thënë se 2013-ta ka qenë viti i lavdishëm në renditjen e FIFA-s.
Kuqezinjtë në muajin korrik arritën rekordin e tyre në Europë. Barazimi i 7 qershorit me Norvegjinë e ndihmoi Kombëtaren Shqiptare të fitojë pozicione në klasifikimin e përgjithshëm të FIFA-s. Ekipi i drejtuar nga trajneri Xhani de Biazi u ngjit në vendin e 37-të të klasifikimit me 689 pikë në total, duke lënë pas edhe Kombëtaren e Japonisë, kampione në fuqi e Azisë. Kur erdhi në krye të Kombëtares, De Biazi e gjeti Shqipërinë më shumë se 50 vende poshtë, kur ishte mes disa Kombëtaresh si Lituania, Armenia e kështu me radhë.
Me kalimin e kohës, duke pasur edhe luhatje, sigurisht, i dha bindjen e duhur dhe bëri atë që nuk ishte arritur më parë, vendi i 43-të. Më pas, kulmi me vendin e 37-të në korrik. Në vitin 2003, vendi i 101-të në renditjen e përgjithshme ishte një njollë e zezë edhe më e madhe se ajo e vitit 1997, në Luftën Civile të zhvilluar dhe kur topi pati njëfarë pauze totale.
als_Latn fao_Latn als_Latn als_Latn als_Latn als_Latn als_Latn als_Latn als_Latn